P. Farkas, poslanec: (2004-12-01):
A hneď na začiatku musím vám povedať, že ide o netradičnú formu legislatívnej činnosti a práce nášho parlamentu, keď prostredníctvom tohto zákona chceme novelizovať iný zákon, ide o to, že zhruba pred dvoma mesiacmi tuto na pôde Národnej rady Slovenskej republiky sme prerokovali vládny návrh zákona o Štátnej pokladnici a bol to úplne nový zákon, komplexný zákon a v § 2 tohto zákona č. 524/2004 Z. z. sú vymenované jednotlivé subjekty, ktoré sa stanú subjektmi Štátnej pokladnice. Pôvodne vo vládnom návrhu zákona boli sem zaradené ako subjekty aj vyššie územné celky. Ale vychádzajúc z toho, že zástupcovia týchto vyšších územných celkov požiadali nás o vyňatie toho z tohto § 2 a spod správy Štátnej pokladnice, sme im vyšli v ústrety a tým pádom nie sú momentálne subjektmi Štátnej pokladnice. Ale prišli na to, že byť subjektom Štátnej pokladnice oveľa výhodnejšie bude pre nich od nasledujúceho roka. Tak teraz nás žiadajú o to, aby sme ich dostali naspäť medzi subjekty Štátnej pokladnice. A v zmysle toho, že takéto žiadosti už sú na ministerstve financií, sme sformulovali pozmeňujúci návrh, ktorý novelizuje tento zákon o Štátnej pokladnici v tom slova zmysle, že vytvoríme tam inštitút dobrovoľného klienta, teda možnosť sa stať klientom, teda vytvorili sme tam inštitút dobrovoľného klienta a týmto inštitútom by sme chceli dať priestor pre tých účastníkov verejnej správy, ktorí dobrovoľne sa budú chcieť stať klientmi Štátnej pokladnice. Ten systém navrhujeme taký, že prakticky takéto subjekty, ktoré sa budú chcieť dobrovoľne stať klientmi Štátnej pokladnice, budú musieť požiadať ministerstvo financií o takýto súhlas. A pokiaľ Štátna pokladnica bude mať dostatočnú kapacitu na vykrytie ich požiadaviek, tak v tom prípade budú môcť sa stať klientmi Štátnej pokladnice, teda ide o to, aby sme vytvorili takýto inštitút pre tie subjekty verejnej správy, ktoré budú chcieť sa stať klientmi Štátnej pokladnice. Ešte raz chcem zdôrazňovať, že ide iba o subjekty verejnej správy. Preto mi dovoľte, aby som prečítal kvôli záznamu a kvôli ustanoveniam nášho rokovacieho poriadku tento pozmeňujúci návrh. V súlade s ustanovením § 82 ods. 2 zákona o rokovacom poriadku predkladám pozmeňujúci návrh k parlamentnej tlači 790. Po prvé. Pred článok o účinnosti zákona a článok o úplných zmenách zákonov sa vkladá nový čl. XVIII, ktorý znie takto: „Zákon č. 291/2002 Z. z. o Štátnej pokladnici a o zmene a doplnení niektorých zákonov v znení zákona č. 386/2002 Z. z., zákona č. 428/2002 Z. z. a zákona č. 523/2004 Z. z. sa mení a dopĺňa takto: „1. V § 2 sa odsek 2 dopĺňa písmenom k), ktoré znie: „k) subjekt verejnej správy1), ktorý nie je uvedený v písmenách a) až j), na základe písomnej dohody so Štátnou pokladnicou uzavretej po predchádzajúcom písomnom súhlase ministerstva, v dohode možno tiež určiť, že niektoré úkony týkajúce sa takéhoto klienta vo vzťahu k Štátnej pokladnici bude vykonávať zriaďovateľ tohto klienta alebo iný dohodnutý subjekt, na príslušné úkony zriaďovateľa alebo iného dohodnutého subjektu sa vzťahujú ustanovenia tohto zákona rovnako“. 2. V § 7 ods. 1 sa za slovom „republiky“ nahrádza slovo „a“ čiarkou a na konci sa pripájajú tieto slová: „a klienta uvedeného v § 2 ods. 2 písm. k)“. 3. V § 7 ods. 4 písm. b) sa na konci pripájajú tieto slová: „alebo rozpočet podľa platnej rozpočtovej klasifikácie, ak sa tak vyšší územný celok dohodne so Štátnou pokladnicou po predchádzajúcom písomnom súhlase ministerstva“. 4. V § 8 ods. 1 sa na konci pripája táto veta: „Podľa odsekov 2 až 15 postupuje aj klient uvedený v § 2 ods. 2 písm. k), ak sa tak určilo v dohode so Štátnou pokladnicou.“ 5. V § 9 ods. 1 sa na konci pripája táto veta: „Podľa odsekov 2 až 10 postupuje aj klient uvedený v § 2 ods. 2 písm. k), ak sa tak určilo v dohode so Štátnou pokladnicou.“.“.“ Druhý návrh sa vzťahuje na čl. XVII, článok o účinnosti vládneho zákona. Čl. XVII sa primerane prečísluje a zároveň sa dopĺňa tak, že zákon v čl. XVIII s novelou zákona o Štátnej pokladnici nadobudne účinnosť od 1. januára 2005. V odôvodnení je to v skratke napísané, čo som povedal voľne na začiatku môjho vystúpenia. Vážené dámy poslankyne, vážení páni poslanci, žiadam vás o podporu. Ďakujem.